~~~~

27.6.2013

**Tutkijan ansioluettelomalli**

Tutkimuseettinen neuvottelukunta (TENK), Suomen yliopistot UNIFI ry, Ammattikorkeakoulujen rehtorineuvosto Arene ry ja Suomen Akatemia ovat yhdessä laatineet mallin suomalaisissa tutkimusorganisaatioissa käytettäväksi, hyvän tieteellisen käytännön mukaiseksi ansioluetteloksi.

**Määritelmä**

**Tutkijan ansioluettelomalli on tarkoitettu ohjeistamaan ansioluettelon laatijaa siten, että ansiot tulisivat esille mahdollisimman kattavasti, totuudenmukaisina ja vertailukelpoisina. Näin varmistetaan, että myös ansioluettelon laadinnassa noudatetaan hyvää tieteellistä käytäntöä. Epäily paisuttelusta tai vääristelystä voi johtaa hyvän tieteellisen käytännön loukkaustutkintaan.**

Ansioluettelo eli CV (*curriculum vitae*) on kooste henkilön opiskelu- ja työurasta sekä akateemisista ja muista ansioista. Hakuasiakirjoihin liitettynä se on julkinen asiakirja, jossa esitettyjen tietojen tulee olla tarvittaessa todennettavissa.

Organisaatioista ja tutkinnoista tulee käyttää niiden virallista nimeä tai nimikettä, tehtävistä työantajan tai rahoittajan määrittelemää nimikettä. Niiden käännösten tulee olla virallisesti hyväksyttyjä, asianomaisen organisaation itsensä käyttämiä tai muuten perusteltuja[[1]](#footnote-1), itse tehtyjä käännöksiä ei tule käyttää. Tutkijan tulee esittää kokonaisuudessaan ne ansiot ja sidonnaisuudet, jotka ovat kullekin hakutilanteelle ja tutkijanuravaiheelle relevantteja.

Suomessa tutkimusorganisaatiot ja tutkimusta rahoittavat tahot edellyttävät, että heille osoitetut tai heidän tutkijayhteisössään laaditut hakuasiakirjat (hakemus, ansioluettelo, julkaisuluettelo, portfolio) noudattavat hyvää tieteellistä käytäntöä. Jos epäillään, että tutkija paisuttelee tai vääristelee ansioitaan ansioluettelossa, muissa hakuasiakirjoissa tai niiden käännöksissä, voidaan asia käsitellä tutkimuseettisen neuvottelukunnan ohjeiden mukaisesti epäilynä hyvän tieteellisen käytännön loukkauksesta (*Hyvä tieteellinen käytäntö ja sen loukkausepäilyjen käsitteleminen Suomessa. Tutkimuseettisen neuvottelukunnan ohje*, TENK 2012).

Tutkijan ansioluettelomalli löytyy suomeksi, ruotsiksi ja englanniksi tutkimuseettisen neuvottelukunnan sivuilta [www.tenk.fi](http://www.tenk.fi/).

**Sisältö ja ansioiden esitysjärjestys**

Ansioluettelossa suositellaan käytettävän tässä esitettyä järjestystä, jotta tutkijan ansiot voidaan arvioida mahdollisimman tasapuolisesti ja oikeudenmukaisesti.

1. **Täydellinen nimi ja ansioluettelon päiväys**
* sukunimi (myös aikaisemmat), etunimet
* sukupuoli
* ansioluettelon laatimispäivämäärä
1. **Syntymäaika ja -paikka, kansalaisuus, asuinpaikka**
* syntymävuosi ja -paikka
* kansalaisuus
* nykyinen asuin-/kotipaikka (tarvittaessa yhteystiedot)
1. **Suoritetut tutkinnot ja oppiarvot**
* tutkintonimike (viimeisin ensin), oppilaitos, pääaine, tutkinnon myöntöpäivämäärä ja -paikka (yhteystieto tarkistamista varten ylimmästä suoritetusta tutkinnosta)
* dosentin arvo: tieteenala, yliopisto, myöntöpäivämäärä (huom! dosentin arvo englanniksi on Title of Docent)
1. **Muu koulutus ja erityistaidot**
* muu tutkintoon tähtäävä koulutus, pätevöityminen tai täydennyskoulutus: koulutuksen nimi, laajuus, järjestäjä, alkamis- ja (ennakoitu) päättymispäivämäärä
* muut taidot
1. **Kielitaito**
* äidinkieli
* muu kielitaito: saavutettu taso ja todistuksen myöntöpäivämäärä tai oma arvio taidosta Itsearvioinnin tukena voi halutessaan käyttää Europass-ohjeistusta (ohjeet Europass-kielipassin täyttämiseksi: <http://europass.cedefop.europa.eu/fi/documents/language-passport/templates-instructions>, s. 4)
1. **Nykyinen työtehtävä**
* nykyinen työtehtävä, työnantaja ja toimipaikka, työsuhteen alkamis- ja päättymispäivämäärä (mahdollinen osa-aikaisuus ilmoitettava, lyhyt tehtäväkuvaus tarvittaessa)
* tutkijanuravaihe mikäli se ei käy suoraan ilmi edellisestä: 1) tohtorikoulutettava, 2) tutkija-tohtori, 3) itsenäinen tutkija, 4) johtava tutkija (professori, tutkimusjohtaja) [[2]](#footnote-2)
* apurahatutkija: apurahan myöntäjä, tarkoitus ja rahoituskausi
* päätoiminen opiskelija: oppilaitos ja pääaine
* sivutoimet ja muut haun kannalta relevantit tehtävät ja sidonnaisuudet (esim. yrityksessä)
1. **Aiempi työkokemus**
* aiemmat palvelussuhteet ja apurahakaudet (viimeisin ensin) ml. pitempiaikaiset ulkomaan-vierailut: työtehtävä, työnantaja ja toimipaikka tai rahoittaja, työsuhteen/tehtävän alkamis- ja päättymispäivämäärä (mahdollinen osa-aikaisuus ilmoitettava, lyhyt tehtäväkuvaus tarvittaessa)
* aikaisemmat sivutoimet ja muut haun kannalta relevantit tehtävät ja sidonnaisuudet (esim. yrityksessä)
* urakatkokset: perhevapaat, armeija- tai siviilipalvelusaika, muu toimivapaa päivämäärineen, muu mahdollinen syy. Huom! Näiden ilmoittaminen on vapaaehtoista, mutta ne saattavat vaikuttaa positiivisesti hakemuksen arviointiin ja tutkijan hakukelpoisuuteen, kun haussa esimerkiksi edellytetään tiettyä tutkijanuravaihetta.
1. **Tutkimusrahoitus ja tutkimustyön ohjaus- ja johtamiskokemus**
* merkittävä tutkimusrahoitus (apu- ja määrärahat): myöntäjä, rahoitusaika ja määrä
* rooli rahoitushakemusten laatimisessa tutkimusryhmässä (vastuullisen johtajan nimi)
* tutkimustyön johtaminen
* post doc -vaiheen tutkijoiden ohjaaminen (ohjattavien lukumäärä tai henkilöiden nimet ja valmistumisvuosi, vastuullinen/avustava ohjaaja)
* toimiminen perustutkinto-opiskelijoiden ja jatkokoulutettavien virallisesti nimettynä ohjaajana (ks. edellä)
1. **Opetusansiot ja -kokemus** (täydennetään tarvittaessa opetusportfoliolla)
* pedagoginen koulutus ja pätevyys
* koulutuksen ja opetuksen suunnittelu ja toteutus: aihe, laajuus, taso ja ajanjakso
* opetusmenetelmien kehittäminen
* opinnäytetöiden ohjaus
* ansiot hyvän tieteellisen käytännön ja vastuullisen tutkimus- ja innovaatiotoiminnankoulutuksessa (aihe, laajuus, taso ja ajanjakso)
* opetuksesta saadut tunnustukset
1. **Palkinnot ja huomionosoitukset**
* tieteellisistä, taiteellisista tai tutkimuksellista ansioista tai akateemisen uran perusteella myönnetyt palkinnot ja huomionosoitukset
1. **Muut tieteelliset tai akateemiset ansiot**
* väitöskirjan esitarkastajana tai vastaväittäjänä toimiminen; väitöskirjalautakuntien jäsenyydet (ulkomailla)
* tieteellisen/taiteellisen pätevyyden arviointi (esim. dosentin arvo)
* osallistuminen rahoitushakemusten kansainväliseen vertaisarviointiin asiantuntijana (esim. European Research Council)
* tieteellisten yhteisöjen jäsenyydet ja niiden luottamustehtävät
* jäsenyys kansallisessa tai kansainvälisessä asiantuntija-, arviointi- tai ohjausryhmässä sekä muut asiantuntijatehtävät
* tieteellisten julkaisusarjojen ja aikakauslehtien toimituskuntien jäsenyydet tai (pää)toimittajan tehtävät
* tieteellisten aikakauslehtien arviointitehtävät (”referee”)
* tehtävät korkeakoulujen ja tutkimusorganisaatioiden hallinnossa tai työryhmissä, korkeakouluyhteisölliset tehtävät
* merkittävät kansainväliset kutsuluennot
1. **Tutkimustyön tieteellinen ja yhteiskunnallinen vaikuttavuus**
* kokonaisjulkaisumäärä ja esimerkiksi 10 tärkeintä ja/tai siteeratuinta julkaisua soveltuvan tietokannan pohjalta. (OKM:n jaottelun mukainen julkaisuluettelo erillisenä liitteenä.)
* taiteelliset työt ja prosessit
* ansiot tutkimus- ja tietoaineistojen tuottamisessa ja jakamisessa
* ansiot tutkimustulosten hyödyntämisessä
* keksintöilmoitukset, patentit ja muut kaupallistamista edistävät ansiot (esim. spin off -yritykset ja tavaramerkit)
* ansiot tiedeviestinnässä ja asiantuntijana esiintyminen mediassa
1. **Yhteiskunnalliset luottamustehtävät ja ansiot**
* merkittävimmät yhteiskunnalliset luottamustehtävät, asiantuntijatehtävät ja toimeksiannot (myös tiedepohjaiset policy-advice -tehtävät)
* muut yhteiskunnalliset ansiot ja tunnustukset, haluttaessa suomalainen sotilasarvo
1. **Muut ansiot**
1. TENKin verkkosivuilla on linkit suositeltaviin, yleisimmin käytettyihin nimikkeisiin ja niiden käännöksiin. Katso myös esimerkiksi Valter valtioneuvoston termipankki (http://mot.kielikone.fi/mot/valter/netmot.exe), yliopistot, Suomen Lääkäriliitto (www.laakariliitto.fi) ja *Korkeakoulusanasto* (Kielipalvelun julkaisusarja, Helsinki 2005). [↑](#footnote-ref-1)
2. EC 2011: Towards a European Framework for Research Careers http://ec.europa.eu/euraxess/pdf/research\_policies/Towards\_a\_European\_Framework\_for\_Research\_Careers\_final.pdf [↑](#footnote-ref-2)